**SUTARTIS NR. AŠT24- dėl ARK GARO TURBINOS IR GENERATORIAUS MARC2-H01 SU PAGALBINIAIS ĮRENGINIAIS TECHNINIO APTARNAVIMO IR REMONTO DARBŲ PO 100 000 DARBO VALANDŲ**

**NR. AŠT 24-29**

**UAB „Alytaus šilumos tinklai“**, juridinio asmens kodas 149947714, registruotos buveinės adresas Pramonės g. 9, LT-62175 Alytus, atstovaujama generalinio direktoriaus Mindaugo Nevardausko, veikiančio pagal įsakymą, toliau vadinama „Užsakovu“,

ir

**UAB „Axioma servisas“,** juridinio asmens kodas 304602530, buveinės adresas Ozo g. 12A-1, LT-08200, Vilnius, atstovaujama generalinio direktoriaus Artūro Lopetos, veikiančio pagal bendrovės įstatus, toliau vadinamu „Rangovu“,

Abu kartu toliau vadinami „Šalimis“, o kiekvienas atskirai – „Šalimi“, sudarė šią techninio aptarnavimo ir remonto darbų teikimo sutartį, toliau vadinamą „Sutartimi“ ir susitarė:

1. **Sutarties sąvokos**
	1. Pirkimų įstatymas – Lietuvos Respublikos pirkimų, atliekamų vandentvarkos, energetikos, transporto ar pašto Darbų srities perkančiųjų subjektų, įstatymas (galiojanti aktuali redakcija su visais pakeitimais ir papildymais).
	2. Viešųjų pirkimų įstatymas – Lietuvos Respublikos Viešųjų pirkimų įstatymas (galiojanti aktuali redakcija su visais pakeitimais ir papildymais).
	3. Informacinė sistema „E. sąskaita“ – valstybės informacinė sistema, skirta informacinių technologijų priemonėmis parengti, pateikti ir išsaugoti su Viešųjų pirkimų įstatyme nurodytų sutarčių, bei vidaus sandorių vykdymu susijusias sąskaitas už įsigyjamas prekes, paslaugas ir Darbus, taip pat gauti informaciją apie pateiktų sąskaitų apmokėjimą.
2. **Šalių pareiškimai ir garantijos**
	1. Kiekviena iš Šalių pareiškia ir garantuoja kitai Šaliai, kad:
		1. Šalis yra tinkamai įsteigta ir teisėtai veikia pagal buveinės valstybės teisės aktų reikalavimus;
		2. Šalis atliko visus teisinius veiksmus, būtinus, kad Sutartis būtų tinkamai sudaryta ir galiotų;
		3. sudarydama Sutartį, Šalis neviršija savo kompetencijos ir nepažeidžia ją saistančių teisės aktų, taisyklių, statutų, teismo sprendimų, įstatų, nuostatų, potvarkių, įsipareigojimų ir susitarimų;
		4. Šalies atstovai, pasirašę šią Sutartį, yra Šalies tinkamai įgalioti ją pasirašyti ir Šalių ir (ar) jų atstovų asmens duomenys, būtini tinkamam Sutarties sudarymui, nelaikomi konfidencialia informacija;
		5. Šaliai nėra žinoma apie jokius būsimus teisinės aplinkos pasikeitimus, kurie gali turėti įtakos Šalies įsipareigojimų pagal šią Sutartį vykdymui;
		6. Sutartis yra Šaliai galiojantis, teisinis ir ją saistantis įsipareigojimas, kurio vykdymo galima pareikalauti pagal Sutarties sąlygas;
		7. Sutarties sudarymo dieną Šalims šios Sutarties sąlygos yra aiškios ir vykdytinos.
	2. Rangovas patvirtina, kad:
		1. nedalyvauja Lietuvos Respublikos konkurencijos įstatymo 5 straipsnyje nurodytuose draudžiamuose susitarimuose ir susitarimuose, pažeidžiančiuose Lietuvos Respublikos pirkimų, atliekamų vandentvarkos, energetikos, transporto ar pašto Darbų srities perkančiųjų subjektų įstatymo (toliau – PĮ) 29 straipsnio 1 dalyje nurodytus principus;
		2. turi visus teisės aktais numatytus leidimus, licencijas, atestatus, pažymėjimus, darbuotojus, organizacines ir technines priemones, reikalingas Darbams atlikti;
		3. į Pasiūlymo kainą įskaičiavo visas išlaidas, būtinas Darbų pagal šią Sutartį atlikimui (įskaitant PVM sąskaitų faktūrų teikimą, naudojantis elektronine paslauga E. sąskaita(elektroninės Darbai „E. sąskaita“ svetainė pasiekiama adresu[*www.esaskaita.eu*](http://www.esaskaita.eu)), bei prisiima riziką dėl to, kad ne nuo Užsakovo priklausančių aplinkybių padidės su Sutarties vykdymu susijusios Rangovo išlaidos ir (arba) Rangovui Sutarties vykdymas taps sudėtingesnis;
		4. yra susipažinęs arba įsipareigoja susipažinti su visais Užsakovo pateiktais vidaus teisės aktais (jei taikoma), nurodytais Sutarties prieduose ir Techninėse sąlygose, reikšmingais tinkamam Rangovo įsipareigojimų vykdymui, ir įsipareigoja tinkamai juos vykdyti;
		5. prisiima visišką atsakomybę dėl savo pasitelktų Sutarties vykdymui darbuotojų ar laikinųjų darbuotojų veiksmų bei dėl Sutarties vykdymui pasitelktų darbuotojų ar laikinųjų darbuotojų veiksmų kilus žalai įsipareigoja visiškai atlyginti nuostolius;
		6. pasirašydamas Sutartį Rangovas suteikia Užsakovui teisę iš Rangovo gautus Darbų rezultatus naudoti savo nuožiūra, perduoti tretiesiems asmenims, taip pat skelbti Darbų rezultato duomenis be atskiro Rangovo sutikimo.
	3. **Užsakovas patvirtina, kad:**
		1. įvykdė šiai Sutarčiai sudaryti būtinas pirkimų procedūras (jei taikoma);
		2. priims pagal šios Sutarties nuostatas kokybiškai atliktus Darbus ir už Darbus atsiskaitys Sutartyje nustatyta tvarka ir terminais, jei Rangovas pateiks Užsakovui PVM sąskaitą faktūrą ar kito tipo priklausantį išrašyti ir pateikti dokumentą, atitinkantį PVM sąskaitos faktūros turinį ir tikslą, per „E. sąskaita“ sistemą.
	4. Jei paaiškėja, kad šioje Sutartyje nurodyti Šalių patvirtinimai (-as) ir (ar) pareiškimai (-as) yra melagingas (-i) ir (ar) klaidingas (-i), tai Šalis privalo atlyginti kitai Šaliai dėl tokio (-ių) melagingo (-ų) ir (ar) klaidingo (-ų) patvirtinimo (-ų) ir (ar) pareiškimo (-ų) patirtus nuostolius.
	5. Sutartis yra sudaryta remiantis PĮ nuostatomis ir kitų teisės aktų nuostatomis. Esant situacijai, kuomet Sutartis neatitinka PĮ išdėstytų reikalavimų, taikomos PĮ normos. Šalys konstatuoja ir patvirtina, jog šios Sutarties nuostatos Pirkimo sąlygų nuostatoms neprieštarauja.
3. **Sutarties įsigaliojimas, struktūra ir aiškinimas**
	1. Sutartis įsigalioja, kai Rangovas per 5 darbo dienas po Sutarties pasirašymo dienos pateikia Sutarties įvykdymo užtikrinimą patvirtinantį dokumentą – deramai įformintą, atitinkančią Lietuvos Respublikos teisės aktų reikalavimus, Užsakovui priimtino banko ar draudimo kompanijos Sutarties įvykdymo garantiją tokiomis sąlygomis: garantijos/laidavimo suma – 10 % nuo Sutarties vertės be PVM. Sutarties įvykdymo užtikrinime privalo būti aiškiai nurodyta, kad užtikrinimas apima visas Sutartyje numatytas sąlygas. Sutarties įvykdymo užtikrinimo galiojimo terminas privalo būti ne trumpesnis, kaip 60 kalendorinių dienų po Sutarties galiojimo termino pabaigos. Garantijos/laidavimo dalykas – bet koks Rangovo prievolių pagal Sutartį dalinis ar visiškas neįvykdymas ar netinkamas vykdymas. Sutarties įvykdymo užtikrinimas turi galioti visiems Rangovo įsipareigojimams pagal šią sutartį, t. y. Sutarties įvykdymo užtikrinimas privalo būti besąlyginis. Šalys aiškiai susitaria, kad Sutarties įvykdymo užtikrinimo dokumente nurodyta užtikrinimo suma visais atvejais bus minimalūs Užsakovo nuostoliai, t. y. susidarius aplinkybėms, kai Užsakovas įgyja teisę į Sutarties užtikrinimo panaudojimą, užtikrinimą išdavusi institucija nepriklausomai nuo tos institucijos tvarkų privalo besąlygiškai išmokėti Užsakovui visą Sutarties įvykdymo užtikrinimo sumą. Rangovas privalo pateikti Sutarties įvykdymo užtikrinimo apmokėjimo dokumento kopiją, kuri patvirtintų, kad Rangovas sumokėjo visas privalomas įmokas. Iki Sutarties vykdymo garantijos pateikimo Užsakovui, Rangovas neturi teisės pradėti Darbų, o Užsakovas neprivalo apmokėti už atliktus Darbus. Nepateikus banko ar draudimo kompanijos Sutarties vykdymo garantijos per 5 darbo dienas po Sutarties pasirašymo dienos, laikoma, kad Rangovas atsisako pateikti Sutarties vykdymo garantiją.
	2. Pagal Sutarties įvykdymo užtikrinimą Užsakovas turi turėti galimybę pagal pirmą pareikalavimą ir be papildomų įrodymų pateikimo garantui gauti kompensaciją už nuostolius, kurie atsirastų dėl Rangovo neįvykdytų šia Sutartimi prisiimtų įsipareigojimų.
	3. Įsigaliojusi Sutartis galioja 12 (dvylika) mėnesių arba kol bus išnaudota pradinė Sutarties vertė. Jei pasibaigus šiam terminui Sutarties vertė nėra išnaudota, esant poreikiui, Sutartis gali būti pratęsta Šalių rašytiniu susitarimu. Bendra Sutarties trukmė negali būti ilgesnė nei 36 (trisdešimt šeši) mėnesiai.
	4. Paskutinis Sutarties galiojimo mėnuo yra skirtas ne Darbų atlikimui, o apmokėjimui už atliktus Darbus.
	5. Sutarties pasibaigimas ar nutraukimas neturi įtakos ginčų nagrinėjimo tvarką nustatančių ir kitų Sutarties sąlygų galiojimui, jeigu šios sąlygos pagal savo esmę išlieka galioti ir po Sutarties pasibaigimo (taip pat išlieka galioti visi atsiradę ir tinkamai neįvykdyti Šalių tarpusavio finansiniai įsipareigojimai, jeigu Šalys nesutaria kitaip).
	6. Ši Sutartis ir jos priedai yra vientisas ir nedalomas dokumentas. Sutarties aiškinimo tikslais, nustatoma tokia Sutarties dokumentų pirmenybės tvarka:
		1. Techninės sąlygos su priedais;
		2. Sutartis;
		3. Pirkimo sąlygos su priedais;
		4. Perkančiojo subjekto pateikti Pirkimo sąlygų paaiškinimai ir patikslinimai (jeigu buvo teikti);
		5. Pasiūlymas.
		6. Jei Sutarties dokumentuose yra neaiškumų, neatitikimų ar prieštaravimų, taisyklės, nustatytos aukštesnės galios Sutarties dokumente, visuomet yra laikomos pakeičiančiomis žemesnės galios Sutarties dokumente nustatytas analogiškais taisykles nuo Sutarties įsigaliojimo dienos. Tuo atveju, jei Sutarties dalimi laikomi Rangovo pateikti dokumentai, įskaitant licencijas, jų naudojimo taisyklės ar pan., tai visos Rangovo pateiktų dokumentų nuostatos, prieštaraujančios Įstatymui ir (ar) Pirkimo sąlygoms, laikomos negaliojančiomis.
4. **Sutarties dalykas**
	1. Rangovas įsipareigoja Sutartyje numatytomis sąlygomis suteikti Užsakovui ARK garo turbinos ir generatoriaus MARC2-H01 su pagalbiniais įrenginiais techninio aptarnavimo ir remonto darbus po 100000 darbo valandų (toliau – Darbai), o Užsakovas įsipareigoja už suteiktus Darbus atsiskaityti Sutartyje nurodytomis sąlygomis ir terminais.
	2. Pagal šią Sutartį Užsakovui teikiami Darbai, aprašyti Techninėse sąlygose.
	3. Ši Sutartis sudaryta pasibaigus viešajam pirkimui, kuriame ekonomiškai naudingiausias pasiūlymas išrinktas pagal kainos ar sąnaudų ir kokybės santykį.
	4. Už Darbus, kuriuos Rangovas be Užsakovo rašytinio sutikimo atlieka nukrypdamas nuo Techninių sąlygų, Užsakovas Rangovui neapmoka.
5. **Sutarties kaina ir mokėjimo sąlygos**
	1. Minimalus įsigyjamų Darbų kiekis nurodytas Sutarties 1 priedo „Techninės sąlygos“ 2 priedo 1 lentelėje, 3 priedo 1 lentelėje. Darbų įsigijimui skirta lėšų suma nurodyta Sutarties 5.2. punkte negali būti viršijama Sutarties galiojimo laikotarpiu, jei Pirkimo sąlygose nenumatyta kitaip.
	2. Bendra Sutarties kaina yra 1 815 000 EUR (vienas milijonas aštuoni šimtai penkiolika tūkstančių eurų, 00 ct), įskaitant PVM. Bendrą Sutarties kainą sudaro:
		1. Darbų kaina *1 500 000* EUR (vienas milijonas penki šimtai tūkstančių eurų, 00 ct), neįskaitant PVM;
		2. Pridėtinės vertės mokestis (PVM) 21 % - 315 000,00 EUR (trys šimtai penkiolika tūkstančių eurų, 00 ct).
	3. Vadovaujantis Viešųjų pirkimų tarnybos direktoriaus patvirtinta Kainodaros taisyklių nustatymo metodika (toliau – Metodika), taikomas kainos apskaičiavimo būdas – fiksuota kaina, fiksuotas įkainis ir Sutarties vykdymo išlaidų:
		1. **Fiksuota kaina**. Užsakovas už visas Sutarties Priedo Nr. 3 lentelėje Nr. 1 numatytas tinkamai suteiktas ir Aktu perduotus Darbus, sumoka Rangovui Sutarties Priedo Nr. 3 lentelėje Nr. 1 nurodytą kainą. Sutarties Priedo Nr. 3 lentelėje Nr. 1 numatyta kaina Sutarties galiojimo laikotarpiu nekeičiama, išskyrus atvejus, jei mažinama arba perskaičiuojama Sutarties Priede Nr. 4 nustatyta tvarka.Sutarties Priedo Nr. 3 lentelėje Nr. 1 numatyta kaina gali būti mažinama bet kuriuo Sutarties galiojimo metu rašytiniu Šalių susitarimu dėl pasikeitusių rinkos kainų ar dėl racionalaus lėšų naudojimo. Taip pat kaina turi būti sumažinama, jei nebus atliekamos Darbai, nurodytos Sutarties 1 priedo „Techninės sąlygos“ 2 priedo 1 lentelėje, 3 priedo 1 lentelėje. Tokiu atveju keitimą inicijavusi Šalis raštu informuoja kitą Šalį dėl kainos mažinimo, Šalys susitaria dėl mažinimo dydžio ir pasirašo susitarimą su perskaičiuota kaina, proporcingai sumažinant Bendrą Sutarties kainą;
		2. **Fiksuotas įkainis.** Taikomas už Sutarties Priedo Nr.3 2 lentelėje nurodytus Darbus taikant Sutarties Priedo Nr.3 2 lentelėje nurodytus įkainius. Užsakovas neįsipareigoja išpirkti viso Sutarties priedo Nr.3 2 lentelėje nurodyto Darbų kiekio ar bet kurios dalies, išskyrus jei Techninėse sąlygose numatytas minimalus Darbų kiekis. Sutarties Priedo Nr.3 2 lentelėje nurodyti Darbų įkainiai Sutarties galiojimo laikotarpiu nekeičiami, išskyrus atvejus, jei įkainiai mažinami arba perskaičiuojami Sutarties Priede Nr. 4 nustatyta tvarka (perskaičiavimo procedūra). Sutarties Priedo Nr.3 2 lentelėje nurodyti Darbų įkainiai gali būti mažinami bet kuriuo Sutarties galiojimo metu, siekiant racionalaus lėšų naudojimo. Dėl Darbų įkainių mažinimo, pasirašomas susitarimas, kuriame užfiksuojami peržiūrėti (sumažinti) Darbų įkainiai, šių įkainių įsigaliojimo momentas ir kita aktuali informacija. Gali būti mažinamas vienas Darbų įkainis, keli ar visi Darbų įkainiai, proporcingai sumažinant Bendrą Sutarties kainą.
		3. **Sutarties vykdymo išlaidų atlyginimas.** Taikomas, kai Užsakovas perka medžiagas, nenurodytas Sutarties 1 priedo „Techninės sąlygos“ priede Nr. 3 ir kurių darbams atliekamiems ARK įrenginių eksploatavimo vietoje Užsakovas negali numatyti iš anksto, bus apmokama ne didesnėmis nei užsakymo dieną tiekėjo (prekybos vietoje, kataloge ar interneto svetainėje) nurodytomis galiojančiomis Medžiagų kainomis, arba, jei tokios kainos neskelbiamos, tiekėjo pasiūlytomis, konkurencingomis ir rinką atitinkančiomis kainomis. Konkurencingos kainos pagrindimui kokybiškai suteiktų Darbų ar / ir Medžiagų perdavimo akte Rangovas, Užsakovui pareikalavus, turi pateikti faktines patirtas išlaidas pagrindžiančius trečiųjų šalių dokumentus (pvz.: trečiosios šalies sąskaita faktūra). Faktiškai sunaudotas ar Užsakovui perduotas Medžiagas (kurių nėra šių techninių sąlygų priede Nr. 3 ir kurios reikalingos TG techniniam aptarnavimui ir remontui) Rangovas turi parduoti Užsakovui mažiausia Lietuvos rinkoje esančia kaina. Jeigu Užsakovas pateiks įrodymus, kad atitinkamas Medžiagas buvo galima įsigyti pigiau, Užsakovas turi teisę reikalauti Rangovą sumokėti besąlyginę baudą, lygią skirtumui tarp Lietuvos rinkoje esančios mažiausios Medžiagos kainos ir Rangovui sumokėtos kainos. Ši bauda netaikoma, jei skirtumas tarp Lietuvos rinkoje esančios mažiausios Medžiagos kainos ir Tiekėjui sumokėtos kainos sudaro ne daugiau kaip 5 proc. nuo Rangovui sumokėtos kainos be PVM. Prie suteiktų Darbų ar perduotų medžiagų akto gali būti pridedamos šiame punkte minimų Medžiagų transportavimo sąnaudos iki Rangovo sandėlio Lietuvoje bei sąnaudos nuo Rangovo sandėlio Lietuvoje iki ARK Alytuje.
	4. Rangovas į Darbų vertę yra įskaičiavęs visas Rangovo išlaidas, susijusias su Sutartyje numatytų įsipareigojimų vykdymu, visus mokesčius, įskaitant PVM bei PVM sąskaitos faktūros teikimo mokestį naudojantis elektronine paslauga „E. Sąskaita“, įskaitant, tačiau ne tik:
	5. išlaidas, susijusias su Sutartyje numatytų įsipareigojimų vykdymu;
	6. apsirūpinimo įrankiais, reikalingais Darbams atlikti, išlaidas (jei taikoma);
	7. visas su dokumentų, numatytų Techninėse sąlygose, rengimu, derinimu ir pateikimu susijusias išlaidas;
	8. įsisteigimo Lietuvos Respublikoje išlaidas, įskaitant įsiregistravimą Lietuvos Respublikos mokesčių mokėtoju (jei tai reikalinga Darbų atlikimui užtikrinti), arba su laisvo prekių ir (ar) paslaugų (teikiamų kartu su Darbais) judėjimo teisės įgyvendinimu susijusias išlaidas (teisės pripažinimo dokumentų, patvirtinimų gavimo iš kompetentingų Lietuvos Respublikos institucijų ir (arba) profesinių bendrijų išlaidas ir kita);
	9. šios Sutarties sudarymo ir vykdymo išlaidas, įskaitant išlaidas, susijusias su priverstiniu Sutarties vykdymu;
	10. visų medžiagų, kurias numato naudoti atliekant Darbus (jeigu Darbai bus atliekami iš Rangovo medžiagų), išlaidas, transportavimo išlaidas, Rangovo darbuotojų aprūpinimo tinkama įranga bei įrankiais, reikalingais tinkamam Darbų atlikimui;
	11. kitas su tinkamu Darbų atlikimu susijusias išlaidas.
	12. Užsakovas už Darbus sumoka per 30 (trisdešimt) kalendorinių dienų po PVM sąskaitos faktūros pateikimo dienos.
	13. Užsakovas turi teisę raštu įspėjęs Rangovą sulaikyti apmokėjimą, jei:
		1. po atliktų Darbų perdavimo–priėmimo akto (Darbų etapo ar visų Darbų) pasirašymo dienos paaiškėja atliktų Darbų trūkumai, jeigu jų nebuvo įmanoma pastebėti Darbų perdavimo–priėmimo metu;
		2. po atliktų Darbų perdavimo–priėmimo akto (Darbų etapo ar visų Darbų) pasirašymo dienos paaiškėja, kad Užsakovui padaryti nuostoliai dėl Rangovo kaltės (pvz., sugadinta įranga, pažeistos komunikacijos, tinklai ir pan.) – iki nurodytų aplinkybių pašalinimo momento. Šiuo atveju negali būti sulaikyta daugiau mokėtinų sumų, negu gali reikėti tiesioginiams Užsakovo nuostoliams padengti;
		3. Rangovas nevykdo kitų savo įsipareigojimų pagal šią Sutartį.
	14. PVM bus apskaičiuojamas ir sumokamas prievolės apskaičiuoti PVM atsiradimo metu galiojančių teisės aktų nustatyta tvarka.
6. **Kvalifikacijos reikalavimai**
	1. Rangovas, įskaitant pasitelktus Ūkio subjektus, privalo užtikrinti atitikimą Pirkimo sąlygoms: pašalinimo pagrindų nebuvimą ir atitikimą kvalifikacijos reikalavimams visą Sutarties galiojimo laikotarpį. Jei Pirkimo sąlygose keliami kvalifikacijos reikalavimai Rangovui ir (ar) jo pasitelktam (-iems) specialistui (-ams), tai Rangovas privalo užtikrinti, kad lygiavertė kvalifikacija Rangovo ir (ar) jo specialisto (-ų) būtų užtikrinama visą Sutarties galiojimo laikotarpį.
	2. Rangovas, Užsakovui pareikalavus, per Užsakovo nustatytą terminą privalo pateikti pakankamus įrodymus, jog jis turi visus pagal Teisės aktų reikalavimus būtinus Darbų teikimui Lietuvos Respublikoje leidimus, atestatus, licencijas ir (arba) kitus Teisės aktų nustatytus reikalavimus atitinkančius dokumentus arba kitus dokumentus, Rangovo vidaus tvarkas, aprašus ir kitą dokumentaciją, kuri buvo nurodyta Pirkimo sąlygose kaip privaloma arba kurios patikrinimo poreikis kilo Sutarties vykdymo metu
	3. Jei Rangovas pažeidžia bent vieną Sutarties 6 skyriaus nuostatą, jam draudžiama vykdyti Sutartį iki visiško trūkumų pašalinimo. Rangovas privalo per 5 (penkias) Darbo dienas nuo paaiškėjimo arba nuo Užsakovo raginimo Rangovui išsiuntimo dienos pašalinti visus kvalifikacijos ir (ar) pašalinimo pagrindų trūkumus. Nepašalinęs trūkumų, Rangovas Užsakovui moka netesybas nuo 6 (šeštos) raginimo išsiuntimo Rangovui Darbo dienos. Netesybos lygios Sutarties 8.11 nustatytoms netesyboms už vėlavimą suteikti Darbus ir mokamos visą trūkumų šalinimo laikotarpį už kiekvieną vėlavimo Dieną. Jei netesybų dydis nustatytas procentais nuo neįvykdytų įsipareigojimų sumos, tai laikoma, kad procentas mokamas nuo likusios nesumokėtos Sutarties kainos. Jei Rangovas ilgiau nei 30 (trisdešimt) Dienų nuo pirmo raginimo Rangovui išsiuntimo dienos nepanaikina visų trūkumų dėl kvalifikacijos ar (ir) pašalinimo pagrindų, taikomi Sutarties 12.2 punktai. Tuo atveju, jei dėl Rangovo, jo specialistų ar pasitelktų Ūkio subjektų neatitikimo Pirkimo sąlygoms Užsakovui yra pritaikytos sankcijos iš Trečiųjų šalių, tai tokias sankcijas visa apimtimi Klientui kompensuoja Rangovas per 10 (dešimt) Dienų nuo pareikalavimo.
7. **Kokybė**
	1. Darbų kokybei ir teikimo tvarkai keliami reikalavimai apibrėžiami Sutartyje ir jos prieduose, Rangovo Pasiūlyme, Darbų bei Darbų kokybę, teikimą, aplinkosaugą ar (ir) saugą nustatančiuose tarptautiniuose, Lietuvos Respublikos bei gamintojo / teikėjo standartuose, taip pat Teisės aktuose, reglamentuojančiuose tokio pobūdžio Darbų teikimą, saugos ir asmens duomenų, kibernetinės saugos reikalavimus. Jei Sutartyje ir (ar) Rangovo Pasiūlyme, nenumatyti konkretūs kokybės, teikimo, Garantinio termino, aplinkosaugos, saugos reikalavimai, tai teikiamų Darbų kokybė turi atitikti Teisės aktų keliamus reikalavimus bei įprastai tokios rūšies Darbams keliamus kokybės, techninius ir funkcinius standartus bei kitas sąlygas.
	2. Jei pagal Sutartį Darbams teikti yra tiekiamos Prekės ir (ar) atliekami Darbai, tai Prekių / Darbų kokybei ir atlikimui (tiekimui) keliami reikalavimai apibrėžiami Sutartyje, Prekių ir Darbų kokybę, tiekimą ir palaikymą, atlikimą, aplinkosaugą ar (ir) saugos standartus nustatančiuose tarptautiniuose, Lietuvos Respublikos teisės aktuose ir standartuose. Jei Sutartyje nenumatyti konkretūs kokybės, tiekimo, Garantinio termino, aplinkosaugos, saugos reikalavimai, tai tiekiamų Prekių / atliekamų Darbų kokybė turi atitikti Teisės aktų keliamus reikalavimus bei įprastai tokios rūšies Prekėms / Darbams keliamus kokybės, techninius ir funkcinius standartus bei kitas sąlygas. Prekėms / Darbams Garantinis terminas nustatomas Sutartyje ir (ar) Teisės aktuose. Jei Sutartis ar Teisės aktai nenustato konkretaus Garantinio termino galiojimo, tai Klientas turi teisę kreiptis dėl Prekių / Darbų trūkumų visą Sutarties galiojimo laikotarpį. Preziumuojama, kad Rangovas materialiai atsako už visus Prekių / Darbų trūkumus, paaiškėjusius Sutarties vykdymo metu, jeigu Rangovas neįrodo, kad trūkumai atsirado ne dėl Rangovo kaltės ar aplaidaus jo sutartinių įsipareigojimų vykdymo.
	3. Prekių (ar jų dalies) / Darbų (ar jų dalies) Garantinis terminas nustatomas Sutartyje ir pradedamas skaičiuoti nuo Prekių ar jų dalies (jeigu Prekės tiekiamos dalimis) /Darbų ar jų dalies (jeigu Darbai atliekami dalimis), perdavimo Klientui dienos, t. y. Akto pasirašymo dienos (išskyrus jei Prekės / Darbai priimami su trūkumais, tokiu atveju terminas skaičiuojamas nuo įrašo Akte apie trūkumų pašalinimą dienos). Nustatytas Garantinis terminas neapriboja Užsakovo teisės pareikšti reikalavimus Rangovui dėl perduotų Prekių / Darbų trūkumų Lietuvos Respublikos civilinio kodekso 6.338 str. nustatyta tvarka ir terminais.
	4. Vadovaujantis Lietuvos Respublikos civilinio kodekso 6.317 straipsniu, Rangovo garantija (patvirtinimas) dėl Prekių nuosavybės teisės ir jų kokybės yra, nepaisant to, ar tokia garantija Sutartyje numatyta, ar ne (garantija pagal įstatymą).
	5. Rangovas, pasirašydamas Sutartį, garantuoja, kad Rangovo teikiamos Darbai yra kokybiškos, atitinka visus Sutarties bei Teisės aktų reikalavimus, tinkamos naudoti pagal jų tikslinę paskirtį, be paslėptų trūkumų.
	6. Preziumuojama, kad Rangovas materialiai atsako už visus Darbų trūkumus, paaiškėjusius Darbų perdavimo – priėmimo metu ar (ir) Garantinio termino galiojimo metu, jeigu Rangovas neįrodo, kad Darbų trūkumai atsirado ne dėl Rangovo kaltės ar aplaidaus jo sutartinių įsipareigojimų vykdymo.
	7. Darbų Garantinis terminas yra 12 (dvylika) mėn. ir pradedamas skaičiuoti nuo Darbų ar jų dalies perdavimo Užsakovui, t. y. Akto pasirašymo dienos. Jei daliai Darbų, Prekių, Medžiagų, Darbų Garantinis terminas nenustatytas, tai neapriboja Rangovo teisės Sutarties galiojimo metu pareikšti reikalavimus Rangovui dėl paslėptų Darbų trūkumų, kurių Užsakovas negalėjo nustatyti Darbų priėmimo metu. Trūkumai šalinami Rangovo sąskaita.
	8. Darbų trūkumai pastebėti Darbų perdavimo – priėmimo metu ar (ir) po Akto pasirašymo turi būti pašalinti Sutarties 1 priedo „Techninės sąlygos“ nustatytais terminais Rangovo sąskaita. Užsakovas turi teisę nepriimti Darbų, jei Darbų perdavimo - priėmimo metu pastebimi Darbų trūkumai. Apie pastebėtus Darbų trūkumus yra pažymima Akte, nurodant priimto sprendimo motyvus. Visais atvejais visus Darbus ir (ar) Prekes, susijusius su Darbų trūkumų pašalinimu, Rangovas atlieka savo sąskaita per Sutarties 1 priedo „Techninės sąlygos“ nurodytą trūkumų šalinimo terminą (jei Šalys nesusitarė dėl trumpesnio termino). Sutartyje nustatytas atsiskaitymo terminas pradedamas skaičiuoti ir Užsakovui atsiranda prievolė atsiskaityti su Darbų teikėju tik po to, kai Užsakovas įsitikina, jog trūkumai, įskaitant neesminius, yra visiškai pašalinti. Trūkumų pašalinimas pažymimas Akte ir patvirtinamas Šalių parašais.
	9. Darbų trūkumų šalinimas nepratęsia Darbų teikimui skirto ir Sutartyje užfiksuoto termino.
	10. Rangovui per Sutarties 1 priedo „Techninės sąlygos“ nurodytą terminą nepašalinus Darbų perdavimo – priėmimo metu ir (ar) Garantinio termino galiojimo metu nustatytų trūkumų, Rangovas, Klientui pareikalavus, moka Užsakovui 100 Eur dydžio delspinigius už kiekvieną uždelstą kalendorinę dieną bei atlygina Užsakovo dėl to patirtus nuostolius tiek, kiek jų nepadengia netesybos. Netesybų ir nuostolių sumokėjimas neatleidžia Rangovo nuo pareigos kuo skubiau pašalinti trūkumus.
	11. Rangovui per Sutarties 1 priedo „Techninės sąlygos“ nustatytą terminą nepašalinus Darbų trūkumų, ir kai dėl tokių trūkumų Užsakovas negali naudotis Darbų rezultatu pagal jų paskirtį ir (ar) įsigijimo tikslą, Užsakovas, įspėjęs Rangovą raštu prieš 1 (vieną) Darbo dieną, turi teisę pašalinti trūkumus savo jėgomis arba pasitelkdamas trečiąsias šalis, o Rangovas tokiu atveju įsipareigoja per 10 (dešimt) Dienų apmokėti Užsakovo patirtas trūkumų šalinimo išlaidas pagal Užsakovo pateiktą sąskaitą faktūrą ar kitą lygiavertį dokumentą. Užsakovas įsigyja paslaugas iš Trečiųjų šalių vadovaujantis Teisės aktų nuostatomis arba pagal turimas sutartis ir Rangovas neturi teisės ginčyti įsigytų Darbų kainos / įkainio. Rangovas privalo apmokėti visą pateiktą trūkumų šalinimo ir kitų išlaidų sumą, išskyrus atvejus, kai Rangovas įrodo, kad Darbų trūkumai atsirado ne dėl jo kaltės ar aplaidaus sutartinių įsipareigojimų vykdymo.
	12. Rangovas, teikdamas Darbus ir (ar) atlikdamas su Prekių tiekimu / Darbų atlikimu susijusius darbus, užtikrina saugos darbe, priešgaisrinės saugos, aplinkos apsaugos bei kitų Teisės aktų nustatytų reikalavimų laikymąsi.
	13. Rangovas, Užsakovui pareikalavus, per Užsakovo nustatytą terminą privalo pateikti Užsakovui pakankamus įrodymus, jog jis turi visus pagal Teisės aktų reikalavimus būtinus Darbų teikimui Lietuvos Respublikoje leidimus, atestatus, licencijas ir (arba) kitus Teisės aktų nustatytus reikalavimus atitinkančius dokumentus ar tam tikrų dokumentų pagrįstas poreikis kilo dėl nacionalinio saugumo, asmens duomenų apsaugos, kibernetinio saugumo.
	14. Esant Kliento abejonėms ir /ar kilus ginčui dėl Darbų kokybės, Šalys gali skirti ekspertizę. Ekspertizę atlieka nepriklausomas ekspertas suderintas Šalių sutarimu. Už ekspertizės atlikimą Šalys sumoka lygiomis dalimis, o po eksperto pateiktos išvados gavimo, neteisi ginčo Šalis apmoka kitos Šalies patirtas ekspertizės atlikimo išlaidas
	15. Rangovui atsisakius pašalinti Darbų trūkumus arba vėluojant juos šalinti ilgiau kaip 5 kalendorines dienas, Užsakovas turi teisę pašalinti trūkumus savo jėgomis arba pasitelkdamas trečiuosius asmenis, o Rangovas tokiu atveju apmoka Užsakovo patirtas trūkumų šalinimo išlaidas, o Užsakovas įgyja teisę pasinaudoti Sutarties įvykdymo užtikrinimu.
	16. Rangovas yra atsakingas už visus Darbų rezultato trūkumus nepriklausomai nuo to, ar jie buvo nurodyti atliktų Darbų perdavimo–priėmimo akte, ar ne (t. y. tiek už akivaizdžius, tiek už paslėptus trūkumus).
	17. Jei dėl Rangovo netinkamai atliktų Darbų sugadinamas Užsakovo turimas turtas, neigiamai paveikiamos Užsakovo sistemos, įrenginiai, statiniai ar pablogėja jų veikimas, Rangovas atlygina Užsakovo išlaidas, susijusias su atsiradusių neigiamų pasekmių šalinimu, ir dėl to Užsakovo patirtus tiesioginius ir netiesioginius nuostolius. Užsakovo neginčijami ir papildomai nebeįrodinėtini bei šia Sutartimi Šalių pripažinti netiesioginiai nuostoliai, kuriuos Rangovas privalo atlyginti Užsakovui ne vėliau kaip per Užsakovo nurodytą terminą, pervedami į Užsakovo banko sąskaitą, nurodytą Sutartyje.
	18. Jeigu Darbai buvo atliekami naudojant Rangovo pateikiamas perkamas medžiagas, už tokių medžiagų kokybę Rangovas atsako kaip pardavėjas pagal pirkimo–pardavimo sutartį.
8. **Sutarties vykdymo tvarka**
	1. Darbų teikimo terminai ir tvarka nurodyti Sutarties 1 priede „Techninės sąlygos“.
	2. Rangovas, įvykdęs Sutartyje numatytus įsipareigojimus ar jų dalį pagal Sutartyje nurodytą skaidymą turi kreiptis į Užsakovą raštu dėl Akto pasirašymo. Darbai ar jų dalis laikomi suteiktais tik Šalims pasirašius Aktą, kuriame nurodoma kokie Darbai ar jų dalis perduodama. Jei Akte su nurodytais trūkumais grąžinamas Rangovui ar Akte yra įrašas apie Darbų neesminius trūkumus, tai toks pasirašytas Aktas nėra laikomas teisėtu pagrindu apmokėjimui, kol nebus pašalinti visi Akte nurodyti trūkumai ir Šalys to nepatvirtins Akte parašais.
	3. Rangovas turi teisę pateikti Sąskaitą už tinkamai ir kokybiškai, be trūkumų, įskaitant neesminius, įvykdytus įsipareigojimus ar jų dalį tik po Akto pasirašymo, kuriuos Užsakovas patvirtino atitinkamų įsipareigojimų ar jų dalies perėmimą ir kokybę. Aktas surašomas dviem vienodą teisinę galią turinčiais egzemplioriais, kuriuos pasirašo abiejų Šalių įgalioti asmenys.
	4. Užsakovas turi ne vėliau kaip per 5 (penkias) darbo dienas nuo Rangovo raštiško kreipimosi gavimo pasirašyti Aktą arba Akte nurodyti trūkumus ir grąžinti Aktą Rangovui (el. paštu, nurodytu Sutartyje). Kai trūkumai pašalinti, Rangovas pakartotinai kreipiasi į Užsakovą ir, jei nustatoma, kad trūkumai pašalinti, Užsakovas tai pažymi Akte, Šalys pasirašo Aktą ir Rangovas įgyja teisę į apmokėjimą Sutartyje nustatyta tvarka. Akto pasirašymas neapriboja Užsakovo teisės kreiptis į Rangovą dėl paslėptų defektų šalinimo Rangovo sąskaita.
	5. Rangovas Akto pasirašymo metu atiduoda Užsakovo nuosavybėn visus brėžinius, instrukcijas ir kitus duomenis bei dokumentus, nurodytus Sutartyje ar (ir) kurie priklauso įvykdytai įsipareigojimų daliai. Kol Užsakovui nepateikiamos su Darbų rezultato naudojimusi susiję ar kiti Sutartyje nurodyti dokumentai ir informacija, laikoma, kad Rangovo sutartiniai įsipareigojimai neįvykdyti.
	6. Darbų teikimo, įskaitant visas su Darbų teikimu susijusias Prekes ir (ar) Darbus, išlaidos turi būti įskaičiuotos į Rangovo Pasiūlymą ir apmokamos tik Rangovo sąskaita, jei Techninėse sąlygose nenurodyta kitaip.
	7. Darbų rezultato atsitiktinio žuvimo ar sugedimo rizika iki Akto pasirašymo (Rangovui pašalinus trūkumus) momento tenka Rangovui.
	8. Darbų teikimo terminas gali būti pratęstas Šalių rašytiniu susitarimu, esant šioms aplinkybėms:
		1. Užsakovo pateikiami papildomi nurodymai Rangovui turi įtakos Darbai suteikimo terminui;
		2. Valstybės ar savivaldos institucijų veiksmai arba bet kokios kitos kliūtys, priskirtinos Užsakovui ir (arba) Užsakovo samdomiems tretiesiems asmenims, trukdo Rangovui laiku suteikti Darbus (įskaitant, bet neapsiribojant, leidimų, sutikimų ar kitokių analogiškų dokumentų neišdavimas teisės aktų nustatytais terminais, kai nėra Rangovo kaltės). Rangovas turi įrodyti, kad Rangovas kaip profesionalus rinkos dalyvis, išmanantis rinką ir Teisės aktus, negalėjo numatyti šių aplinkybių Pasiūlymo teikimo metu ar kad institucijos vėluoja nuo oficialiai joms nustatyto atsakymo termino pateikti atitinkamus leidimus / dokumentus ne dėl Rangovo kaltės: netinkamos kokybės dokumentų pateikimas, pakartotinis derinimas dėl Rangovo aplaidumo/kaltės nelaikomas tinkamu pagrindu;
		3. vykdant Sutartį, paaiškėja šios Sutarties pasirašymo metu nenumatytos aplinkybės (nenumatytas Užsakovo pateikto Užsakymo keitimas, trečiųjų asmenų, priskirtinų Užsakovui, veiksmai ar neveikimas, ikiteismine ar teismine tvarka vykstantys ginčai, su Sutarties vykdymu susijusių Teisės aktų nuostatų pasikeitimas, Užsakovui paaiškėja naujos aplinkybės, kurioms esant būtina peržiūrėti Užsakymo kiekį ar pristatymo sąlygas ir pan.);
		4. Rangovas negali laiku suteikti Darbų dėl kompetentingų institucijų sprendimu sustabdytos ar apribotos jo veiklos, jei toks sprendimas nepriklauso nuo paties Rangovo, jo vadovybės, personalo veikimo ir /(ar) neveikimo ir dėl šių priežasčių Rangovas objektyviai negali suteikti Darbų Sutartyje nustatytais terminais, bei pateikia įrodymus, pagrindžiančius, kokių priemonių yra imamasi, kad aplinkybės, trukdančios vykdyti Sutartimi prisiimtus įsipareigojimus, būtų pašalintos (pvz. kaip Rangovas perorganizuoja personalo darbą ir pan.) ir Darbai būtų suteiktos kuo greičiau.
		5. Užsakovas nevykdo ar netinkamai vykdo savo įsipareigojimus pagal šią Sutartį ir todėl Rangovas negali teikti Darbų;
		6. ypač nepalankios meteorologinės sąlygos turi įtakos Rangovo Darbų teikimo terminams;
		7. yra kitos aplinkybės, aiškiai nurodytos Techninėse sąlygose.
	9. Terminų pratęsimų laikas visais atvejais įskaitomas į Sutarties galiojimo laiką.
	10. Darbų teikimo termino pratęsimas visais atvejais įforminamas rašytiniu Šalių susitarimu.
	11. Rangovui vėluojant suteikti Darbus Sutartyje nustatytais terminais, Rangovas, Užsakovui pareikalavus, moka Užsakovui 100 Eur delspinigius už kiekvieną vėlavimo dieną bei atlygina Užsakovo dėl to patirtus tiesioginius nuostolius tiek, kiek jų nepadengia netesybos. Jei vėlavimas trunka ilgiau nei 10 (dešimt) dienų, Užsakovas, prieš tai informavęs Rangovą ir nelaukdamas Rangovo atsakymo, turi teisę įsigyti tokias pat ar lygiavertes paslaugas rinkoje ar kitokiu būdu sumažinti žalos atsiradimo tikimybę ar ją sumažinti, o Rangovas įsipareigoja atlyginti turėtas išlaidas pagal Užsakovo pateiktą apmokėjimo dokumentą. Turėtos išlaidos – visos išlaidos, susijusios su šiame punkte nurodytais veiksmais įskaitant bet neapsiribojant: diegimo, Darbų kainos skirtumą, naujo pirkimo konkurso organizavimą, alternatyvių priemonių žalai sumažinti taikymo kaštai, Užsakovo darbuotojų kaštai ir pan.
	12. Netesybų sumokėjimas neatleidžia Rangovo nuo pareigos pašalinti trūkumus ir tinkamai vykdyti Sutartį. Užsakovui pareiškus reikalavimą atlyginti patirtus nuostolius, netesybos įskaitomos į nuostolių atlyginimą.
	13. Užsakovas, gavęs argumentuotą Rangovo prašymą, kuriame aiškiai nurodomos ir objektyviai pagrindžiamos Darbų teikimo terminų pažeidimo (vėlavimo) priežastys, susijusios su bent viena iš Sutarties 8.8. išvardintų aplinkybių, pagrįstų faktiniais įrodymais, turi teisę nereikalauti Rangovo mokėti netesybų šių aplinkybių egzistavimo laikotarpiu, tačiau tik tuo atveju, jei Darbų teikimo terminas nebuvo pratęstas laiku ne dėl Rangovo aplaidumo ar neveikimo.
	14. Užsakovas taip pat turi teisę inicijuoti atleidimo nuo netesybų procedūrą, jei jis nustato, kad aplinkybės, dėl kurių turi būti mokamos netesybos, atsirado dėl Užsakovo veiksmų, priklausančių nuo Užsakovo, ar yra bent viena iš Sutarties 8.8 punkte nurodytų aplinkybių. Tokiu atveju Užsakovas privalo objektyviai pagrįsti aplinkybes ir raštu pranešti Rangovui apie netesybų netaikymą, nurodydamas priežastis ir netesybų netaikymo periodą.
	15. Rangovo kontrahento (Subteikėjo, pasitelktų Ūkio subjektų, Trečiųjų asmenų ar kt.) sutartinių įsipareigojimų nevykdymas nėra laikomas aplinkybe, kurios pagrindu būtų galima atleisti Rangovą nuo netesybų mokėjimo.
	16. Sutartyje nustatytas atleidimas nuo netesybų, vadovaujantis Sutarties 8.11 punktu, gali būti taikomas tik tam laikotarpiui, kurį gali įrodyti ir pagrįsti atleidimą inicijavusi Šalis, pateikusi objektyvius įrodymus (nuotraukos, prašymai, dokumentai, raštai su datomis, valstybės institucijų patvirtinimai ar kt.) kiekvienai prašomai atleidimo dienai, aiškiai nurodant kaip pasireiškė aplinkybė, kiek laiko ji truko, kodėl tiek laiko Rangovas negalėjo jos pašalinti ir pan.
	17. Užsakovas visais atvejais privalo raštu išnagrinėti visus argumentus bei įrodymus ir nustatyti pagrįstą atleidimo nuo netesybų laikotarpį bei raštu informuoti Rangovą. Netesybų netaikymas neatleidžia
	18. Rangovo nuo tinkamo sutartinių įsipareigojimų vykdymo Sutartyje nustatyta tvarka ir terminais. Netesybų netaikymas nepratęsia Sutarties galiojimo termino.
	19. Netesybų netaikymas visais atvejais įforminamas rašytiniu Šalių susitarimu. Lygiaverčiu dokumentu bus laikomas Rangovo rašytinis prašymas su įrodymais ir Užsakovo rašytinis patvirtinimas, pasirašytas įgalioto Kliento atstovo.
9. **Šalių teisės ir pareigos**
	1. **Užsakovas įsipareigoja:**
		1. tinkamai ir sąžiningai vykdyti Sutartį;
		2. Sutarties vykdymo metu bendradarbiauti su Darbų teikėju, teikiant Sutarties vykdymui pagrįstai reikalingą informaciją, kurios pateikimo būtinybė iškilo Sutarties vykdymo metu;
		3. Rangovui tinkamai įvykdžius visus sutartinius įsipareigojimus, priimti iš Rangovo atliktus Darbus;
		4. Rangovui tinkamai įvykdžius visus sutartinius įsipareigojimus, sumokėti Rangovui už Sutartyje nustatyta tvarka ir terminais atliktus Darbus pagal Sutarties 5 skyriuje nustatytą kainą ir įkainius (jei nurodyti), jei PVM sąskaita pateikta naudojantis elektronine paslauga „E. sąskaita“;
		5. Sutarties vykdymo metu sudaryti Rangovui galimybę patekti į Užsakovo teritoriją (objektą, kuriame atliekami Darbai);
		6. suteikti reikiamus įgaliojimus Rangovui veikti Užsakovo vardu (jei tokie įgaliojimai yra reikalingi);
		7. tinkamai vykdyti kitus įsipareigojimus, kurie yra nustatyti Sutartyje ir galiojančiuose Lietuvos Respublikos teisės aktuose.
	2. **Rangovas įsipareigoja:**
		1. Tinkamai ir sąžiningai vykdyti Sutartį;
		2. Sutartyje ir jos prieduose nustatytu laiku atlikti ir perduoti Darbus ir ištaisyti trūkumus, nustatytus per garantinį terminą ir (ar) Darbų perdavimo–priėmimo metu;
		3. užtikrinti naudojamų medžiagų ir įrenginių gamintojų reikalavimų ir Sutartyje nurodytų reikalavimų bei teisės aktų, reglamentuojančių vykdomų Darbų atlikimą, reikalavimų laikymąsi. Darbai, atlikti nesilaikant šių reikalavimų, nepriimami. Defektai (trūkumai), atsiradę dėl Rangovo kaltės, turės būti pašalinti per Užsakovo nustatytą terminą;
		4. suderinus galutinį Darbų vykdymo projektą su Užsakovu (jei toks rengiamas), keisti jį tik gavus Užsakovo raštišką sutikimą;
		5. prieš pradėdamas Darbus, pasirašyti Susitarimą darbuotojų saugos ir sveikatos, gaisrinės saugos, aplinkosaugos klausimais, susipažinti su Užsakovo pateiktomis vidaus tvarkomis ir, atliekant Darbus, laikytis saugos darbe, sveikatos, civilinės saugos, technologinių, aplinkos apsaugos (žemės, oro, vandens, gruntinių vandenų ir kt.), sanitarijos, gaisrinės saugos, techninių ir kitų reikalavimų bei susijusių Užsakovo nurodymų, nepažeisti trečiųjų asmenų interesų ir užtikrinti, kad šiame papunktyje nurodytų reikalavimų laikytųsi Rangovo bei Darbams atlikti Rangovo pasitelktų trečiųjų asmenų (subrangovų) darbuotojai. Už šiame punkte nurodytų reikalavimų nesilaikymo kilusias pasekmes visais atvejais atsako Rangovas;
		6. atsiųsti nustatytos formos prašymus dėl Rangovo (ar jo kontrahentų) darbuotojų ir transporto leidimų patekti į Užsakovo teritoriją bei nustatytos formos atsakingų asmenų, kurie vykdys Darbus, sąrašą, su kvalifikacinių pažymėjimų numeriais bei jų galiojimo terminais;
		7. instruktuoti Darbus atliksiančius darbuotojus saugos darbe bei kitais Sutarties 9.2.5 punkte nurodytais klausimais, taip pat užtikrinti jų tinkamą parengimą bei atestavimą pagal specializuotas mokymų programas, jei tas yra reikalinga pagal atliekamų Darbų specifiką. Darbus atliksiantys darbuotojai privalo būti aprūpinti darbo rūbais ir kitomis asmeninėmis darbuotojų saugos ir sveikatos priemonėmis ir Rangovas privalo užtikrinti, kad šios priemonės būtų naudojamos atliekant Darbus;
		8. prisiimti kartu su Darbais tiekiamų prekių žuvimo ar sugedimo riziką iki Darbų rezultato perdavimo–priėmimo akto pasirašymo momento;
		9. pateikti visus dokumentus, numatytus Techninėse sąlygose ir Sutartyje bei konsultuoti Užsakovą kitais, su Rangovo sutartiniais įsipareigojimais susijusiais, klausimais;
		10. nedelsiant informuoti Užsakovą apie įvykusius nelaimingus atsitikimus ar avarijas;
		11. organizuoti ir apskaityti nelaimingų atsitikimų ir avarijų tyrimus;
		12. baigus Darbus, sutvarkyti darbo vietą ir aplinką;
		13. atliekant Darbus, savo jėgomis darbo dienos pabaigoje pašalinti susidariusias šiukšles ir pan. Nuolatos užtikrinti tvarką Darbo vietoje;
		14. vykdant Darbus, užtikrinti saugos darbe, gaisrinės saugos ir aplinkos apsaugos reikalavimų laikymąsi bei darbo higienines sąlygas;
		15. užtikrinti iš Užsakovo Sutarties vykdymo metu gautos ir su Sutarties vykdymu susijusios informacijos konfidencialumą ir apsaugą. Pasibaigus sutartinių įsipareigojimų įvykdymo terminui, Užsakovui paprašius raštu, grąžinti visus iš Užsakovo gautus, Sutarčiai vykdyti reikalingus dokumentus;
		16. nepradėti atlikti Darbų, negavus iš Užsakovo raštiško leidimo, t. y. neįforminus Nurodymo dėl Darbų elektros arba šilumos įrenginiuose, Paskyros dėl Darbų atlikimo gamtinių dujų, suskystintų naftos dujų ir biodujų aplinkoje vykdymo, Leidimo atlikti ugnies, akto – leidimo statybos Darbams vykdyti veikiančioje įmonėje;
		17. saugoti atliktų Darbų rezultatą nuo sugadinimo ir vagystės ar kitų neigiamų veiksnių, taip pat nuo meteorologinių sąlygų daromos žalos iki atliktos Darbai bus perduotos Užsakovui. Visais atvejais Rangovo atliktų Darbų rezultatas tampa Užsakovo nuosavybe, o jų atsitiktinio sugedimo rizika pereina Užsakovui nuo galutinio Darbų rezultato priėmimo–perdavimo akto pasirašymo momento;
		18. atlyginti visus Užsakovo nuostolius, atsiradusius dėl netinkamos kokybės Darbų atlikimo, susijusius su defektų šalinimu ir (ar) termino praleidimu;
		19. užtikrinti, kad iki galutinio Darbų rezultato perdavimo Užsakovui, iš Darbų atlikimo vietos būtų pašalinta visa Rangovui priklausanti ir Darbams atlikti naudota įranga, likusios atliekos, nepanaudotos medžiagos, o Darbų vieta būtų tvarkinga ir išvalyta;
		20. Užsakovo prašymu teikti jam išsamias ataskaitas apie Darbų atlikimo eigą (įskaitant, tačiau ne tik, išsamius pranešimus apie esamą Darbų stadiją, numatomus Darbų užbaigimo terminus, aplinkybes, galinčias daryti įtaką Darbų ar jų dalies užbaigimo terminams ir kt.);
		21. tinkamai vykdyti kitus įsipareigojimus, kurie numatyti Sutartyje ir galiojančiuose Lietuvos Respublikos teisės aktuose.
		22. Rangovas patvirtina, kad Darbus atliks darbuotojai, turintys tinkamą Darbams atlikti kvalifikaciją, t. y. turintys valstybės institucijų išduotus dokumentus, suteikiančius teisę atlikti Darbus pagal išduotus sertifikatus, patvirtinančius, kad darbuotojai yra apmokyti dirbti su Darbams naudojama gamintojo įranga.
	3. Sutarties vykdymui Rangovas neturi teisės sudaryti darbo, rangos ar kitokių sutarčių su Užsakovo darbuotojais, taip pat bet kokiais kitais pagrindais pasitelkti Užsakovo darbuotojų Sutarties vykdymui, jei tai nėra raštu suderinta su Užsakovu. Šio punkto pažeidimas laikomas esminiu Sutarties pažeidimu ir Užsakovas turi teisę Sutartyje nustatyta tvarka vienašališkai nutraukti šią Sutartį prieš terminą.
	4. Užsakovo atsakingi asmenys ir (ar) kiti asmenys, vykdantys Darbų techninę priežiūrą ir kontrolę, turi teisę sustabdyti Darbų vykdymą, jeigu nustato Sutarties 9.5 punkte nurodytus pažeidimus.
	5. Darbų vykdymas gali būti stabdomas šiais atvejais:
		1. Darbus vykdo Rangovo darbuotojai, neturintys leidimo dirbti Užsakovo įrenginiuose, t. y. neužregistruotas Potvarkis dėl atsakingų asmenų paskyrimo vykdyti Darbus ir (ar) Rangovo Darbų vadovai, Darbų vykdytojai neinstruktuoti, nepasirašę Užsakovo atsakingų asmenų instruktavimo žurnaluose;
		2. Rangovo darbuotojai neturi būtinos kvalifikacijos, reikalingos Sutartyje numatytiems Darbams atlikti;
		3. netinkamai suformintas nurodymas, paskyra, leidimas ugnies Darbams, aktas – leidimas statybos Darbams. Darbo vietoje nėra Rangovo paskirtų atsakingų asmenų už darbuotojų saugą. Neinstruktuoti brigados nariai, neatitinka darbuotojų sudėtis darbo vietoje pagal nurodymą, paskyrą, leidimą ugnies Darbams, aktą leidimą statybos Darbams;
		4. Darbai vykdomi negavus leidimo iš Užsakovo, t. y. neįforminus Nurodymo dėl Darbų elektros arba šilumos įrenginiuose, Paskyros dėl Darbų atlikimo gamtinių dujų, suskystintų naftos dujų ir biodujų aplinkoje vykdymo, Leidimo atlikti ugnies darbus, akto – leidimo statybos Darbams vykdyti veikiančioje įmonėje;
		5. neįvykdytos techninės priemonės arba jų nepakanka darbuotojų saugai užtikrinti;
		6. Rangovo darbuotojai neturi asmeninių apsaugos priemonių, apsaugos nuo elektros priemonių, neįrengtos kolektyvinės apsaugos priemonės reikalingos Sutartyje numatytiems Darbams saugiai atlikti;
		7. Rangovo darbuotojas, esantis Užsakovo objektuose, yra neblaivus, t. y. etilo alkoholio koncentracija jo kraujyje viršija 0,00 promilės, apsvaigęs nuo narkotinių ar kitokių psichotropinių medžiagų;
		8. dėl kitų darbuotojų saugos ir sveikatos bei gaisrinės saugos reikalavimų pažeidimų, jeigu jie kelia grėsmę žmonių sveikatai ir gyvybei;
		9. Vykdomų Darbų kokybė neatitinka Sutartyje nustatytų reikalavimų.
	6. Sustabdžius Darbų vykdymą dėl Sutarties 9.5 punkte nurodytų pažeidimų, terminai, numatyti Sutartyje, jokiais atvejais negali būti pratęsti. Darbai gali būti sustabdyti ne ilgesniam laikui, negu tęsiasi minėti Rangovo pažeidimai. Apie Darbų atlikimo sustabdymą Rangovas yra informuojamas raštu.
	7. Sustabdžius Darbų vykdymą dėl Sutarties 9.5 punkte nurodytų pažeidimų, apie tai informuojamas Rangovo Darbų vadovas, kuris nedelsiant turi atvykti į objektą. Rangovui surašomas įpareigojimas pašalinti nustatytus pažeidimus.
	8. Pašalinus pažeidimus, Rangovas raštu (faksu ar elektroniniu paštu) informuoja Užsakovo darbuotoją, parašiusį įpareigojimą.
	9. Nustačius Sutarties 9.5 punkte nurodytų reikalavimų pažeidimą, Rangovas Užsakovui moka 300,00 Eur (trijų šimtų eurų) dydžio baudą už kiekvieną nustatytą atvejį, kai buvo sustabdytos Darbai. Tuo atveju, jei buvo nustatytas Sutarties 9.5.7 punkte nurodytas pažeidimas – Rangovas Užsakovui moka 1 000 Eur (vieno tūkstančio eurų) dydžio baudą už kiekvieną Užsakovo teritorijoje nustatytą neblaivaus / apsvaigusio darbuotojo sulaikymo atvejį. Neblaivus / apsvaigęs Rangovo darbuotojas nedelsiant turi būti nušalinamas nuo darbo ir išvedamas iš Užsakovo teritorijos.
	10. Pasirašydamas šią Sutartį Rangovas patvirtina, kad susipažino su Užsakovo patvirtintomis tvarkomis, nurodytomis Sutarties prieduose ir (ar) Techninėse sąlygose. Su minėtomis tvarkomis Rangovas privalo supažindinti ir Subrangovus.
	11. Jei Rangovas (Subrangovas) pirmą kartą pažeidžia Užsakovo nustatytą (as) vidaus tvarką (-as), su kuria (-iomis) buvo supažindintas, Užsakovas jį raštiškai įspėja. Jei Rangovas nepašalina trūkumų ar pakartotinai nesilaiko Užsakovo nustatytos (-ų) vidaus tvarkos (-ų), Užsakovas turi teisę skirti Rangovui 100 Eur (vieno šimto eurų) dydžio baudą už kiekvieną tokį pažeidimą. Apie tokio pobūdžio baudos skyrimą Rangovas informuojamas raštu.
	12. Rangovas patvirtina, kad Užsakovui ar jo paskirtam asmeniui atliekant bet kokius Darbus, susijusius su Darbų rezultatu, nėra reikalingi jokie Rangovo ar bet kurio kito asmens papildomi sutikimai, leidimai ir kiti dokumentai, o šiame punkte nurodytų veiksmų atlikimas nepanaikina Sutartyje nustatytos garantijos.
	13. Užsakovas gali teikti pastabas, susijusias su Rangovo atliekamais Darbais ir jų kokybe, į kurias Rangovas privalo atsižvelgti.
	14. Užsakovo atsakingi asmenys ir (ar) kiti asmenys, vykdydami Sutarties priežiūrą ir kontrolę, turi teisę bet kuriuo Sutarties vykdymo metu tikrinti, ar Rangovas tinkamai vykdo Sutartimi prisiimtus įsipareigojimus.
	15. Kiti Užsakovo ir Rangovo įsipareigojimai, teisės ir pareigos, apibrėžiami galiojančiuose Lietuvos Respublikos teisės aktuose, Sutarties ir (ar) jos prieduose (jei apibrėžiami).
10. **Rangovo teisė pasitelkti trečiuosius asmenis (subranga), jungtinė veikla**
	1. Bet kokie fiziniai ar juridiniai asmenys, kuriuos Rangovas pasitelkia šios Sutarties vykdymui, neatsižvelgiant į tai, kokie teisiniai ryšiai sieja šiuos asmenis su Rangovu, yra laikomi Rangovo agentais. Šių asmenų veiksmai vykdant Sutartį Rangovui sukelia tokias pačias pasekmes, kaip jo paties veiksmai.
	2. Rangovas Sutarčiai vykdyti turi teisę pasitelkti tik šiuos Subrangovus, kurie numatyti Rangovo Pasiūlyme:
		1. Subrangovas teikėjas:
		2. Subrangovui teikėjui perduodamų įsipareigojimų dalis:
	3. Rangovas Sutarčiai vykdyti turi pasitelkti tik tuos Subrangovus, kurie numatyti Rangovo Pasiūlyme ir Sutarties 10.2 p. Rangovas neturi teisės pasitelkti Subrangovų, jei savo Pasiūlyme nenurodė, kad ketina tai padaryti. Jeigu Rangovas šioje Sutartyje numatytiems Darbams atlikti nori samdyti kitą, nei nurodyta Pasiūlyme, Subrangovą, jis privalo prieš tai Užsakovui įrodyti jų patikimumą ir gebėjimą vykdyti paskirtas funkcijas, gauti raštišką Užsakovo sutikimą dėl pasirinkto Subrangovo bei pateikti Subrangovo dokumentus, pagrindžiančius atitikimą Pirkimo sąlygose nustatytiems reikalavimams (jei Subrangovams buvo taikomi kvalifikaciniai reikalavimai). Šalims įvykdžius visas šiame punkte nurodytas sąlygas, pasirašomas atskiras susitarimas dėl Sutarties pakeitimo.
	4. Užsakovas turi teisę patikrinti ir (ar) prašyti pateikti Subrangovų pašalinimo pagrindų nebuvimą patvirtinančius dokumentus bei reikalauti pakeisti reikalavimų Subrangovą reikalavimus atitinkančiu Subrangovu PĮ 96 straipsnio nustatyta tvarka.
	5. Už Subrangovo atliekamų Darbų kokybę Užsakovui atsako Rangovas. Rangovas visada bus atsakingas už Sutarties vykdymą, įskaitant Rangovo perduodamos vykdyti Sutarties dalies kokybę ir padarytą žalą.
	6. Jei Rangovas pakeičia esamą arba pasitelkia (pasamdo, įdarbina, leidžia atlikti Darbus pagal Sutartį ar kita) naują Subrangovą, negavęs Užsakovo raštiško sutikimo, vadovaujantis Sutarties 8.2 punktu, arba Darbus pagal Sutartį vykdo Subrangovai, kurių kvalifikacija neatitinka teisės aktuose nustatytų tokio pobūdžio Darbams keliamų kvalifikacijos reikalavimų, Rangovas, Užsakovui pareikalavus, privalo sumokėti 5 (penkių) procentų nuo bendros pradinės Sutarties vertės dydžio baudą ir šie Subrangovai toliau negali vykdyti Darbų.
	7. Subranga nesukuria sutartinių santykių tarp Užsakovo ir Subrangovo. Rangovas atsako už savo Subrangovų veiksmus ar neveikimą. Užsakovo sutikimas, kad sutartiniams įsipareigojimams vykdyti būtų pasitelkiamas Subrangovas, neatleidžia Rangovo nuo jokių jo įsipareigojimų pagal Sutartį. Atsižvelgiant į tai, visame Sutarties tekste, Rangovo darbuotojai reiškia ir Subrangovo darbuotojus.
	8. Atsiradus poreikiui keisti Jungtinės veiklos sutartyje nurodytus partnerius kitais (jeigu Darbai atliekami pagal Jungtinės veiklos sutartį), Jungtinės veiklos partneriai privalo įvykdyti visas žemiau nurodytas sąlygas:
		1. Užsakovas gaus šiuos dokumentus:
			1. pasiliekančio(-ių) Jungtinės veiklos partnerio(-ių) prašymą dėl Jungtinės veiklos partnerio(-ių) keitimo;
			2. pasitraukiančio(-ių) Jungtinės veiklos partnerio(-ių) prašymą pasitraukti iš Jungtinės veiklos sutarties partnerių ir perduoti visus įsipareigojimus pagal Jungtinės veiklos sutartį naujajam(-iems) / pasiliekančiam (-iams) Jungtinės veiklos partneriui(-iams);
			3. naujojo(-ųjų) / pasiliekančio(-ių) Jungtinės veiklos partnerio(-ių) raštišką sutikimą(-us) pakeisti pasitraukiantį(-čius) Jungtinės veiklos partnerį (-ius) bei prisiimti visus pasitraukiančio(-ių) Jungtinės veiklos partnerio(-ių) įsipareigojimus pagal Jungtinės veiklos sutartį bei naujojo(-ųjų) / pasiliekančio(-ių) Jungtinės veiklos partnerio(-ių) kvalifikaciją pagrindžiantys dokumentai (jei taikoma);
		2. Rangovas įrodys Užsakovui naujojo(-ų) / pasiliekančio(-ių) Jungtinės veiklos partnerio(-ių) patikimumą ir gebėjimą vykdyti paskirtas funkcijas;
		3. Rangovas gaus Užsakovo rašytinį sutikimą keisti Jungtinės veiklos partnerius;
		4. Rangovas pateiks Užsakovui naujos Jungtinės veiklos sutarties kopiją, kurioje pasiliekančiojo(-iųjų) Jungtinės veiklos partnerio(-ių) įsipareigojimai išliks tokie patys kaip ir ankstesnėje Jungtinės veiklos sutartyje, o naujasis(-ieji) / pasiliekantis(-ys) Jungtinės veiklos partneris(-iai) perims visus pasitraukiančiojo(-iųjų) Jungtinės veiklos partnerio(-ių) įsipareigojimus pagal ankstesnę Jungtinės veiklos sutartį.
	9. Užsakovui patvirtinus jungtinės veiklos partnerio keitimą, pasirašomas atskiras susitarimas dėl Sutarties pakeitimo.
	10. Rangovas neturi teisės pasitelkti šios Sutarties vykdymui Užsakovo auditorių, patarėjų, konsultantų, atstovų, brokerių ar kitų nepriklausomų specialistų, kuriems dėl to kiltų interesų konfliktas, būtų pažeistos tokių specialistų profesinės etikos normos arba gerosios verslo praktikos standartai.
	11. Tuo atveju, kai Pirkimo dokumentuose numatyta tiesioginio Užsakovo atsiskaitymo su Subrangovais galimybė, Subrangovui raštu išreiškus norą pasinaudoti tiesioginio atsiskaitymo galimybe ir Rangovui sutikus, tarp Užsakovo, Rangovo bei Subrangovui, laikantis PĮ nuostatų, sudaroma trišalė sutartis. Trišalės sutarties projektą parengia Užsakovas per 10 (dešimt) darbo dienų nuo Subrangovo prašymo ir Rangovo sutikimo gavimo dienos.
	12. Šio skyriaus nuostatų nesilaikymas yra laikomas esminiu Sutarties pažeidimu.
11. **Sutarties sąlygų keitimas**
	1. Sutartis jos galiojimo laikotarpiu gali būti keičiama neatliekant naujos pirkimo procedūros vadovaujantis Sutarties ir PĮ 97 straipsnio nuostatomis.
	2. Darbų pakeitimai, būtini Darbams užbaigti, gali būti atliekami tik dėl iki Sutarties pasirašymo nenumatytų, nuo Sutarties Šalių nepriklausančių aplinkybių, įskaitant:
		1. nenumatytas fizines sąlygas, t. y. dėl išskirtinai nepalankių meteorologinių sąlygų (taikoma Darbams, kurių kokybė priklauso nuo meteorologinių sąlygų);
			1. nenugalimos jėgos (force majeure) aplinkybės, kaip jos apibrėžtos Sutartyje;
	3. praleidimai, netikslumai, kiti neatitikimai Techninėse sąlygose;
		1. negalėjimas naudoti Sutartyje nurodytų medžiagų / įrangos dėl nuo Rangovo nepriklausančių aplinkybių (rinkoje nebegaminamos / nebetiekiamos);
		2. pagrįsti trečiųjų asmenų reikalavimai dėl Darbų, susijusių su trečiųjų asmenų turtu, vykdymo (inžinierinių tinklų (vandentiekių, dujotiekių, elektros, telekomunikacijų, energijos ir/ar kitų tinklų), susisiekimo komunikacijų valdytojų ir pan.);
		3. būtinybė / tikslingumas atsisakyti atskiro Darbo ar mažinti apimtis dėl to, jog Darbai ar jų dalis tapo nereikalingi Užsakovui;
		4. Darbų pakeitimai gali apimti bet kurios atskiros Darbai atsisakymą arba Darbų apimties sumažinimą taip pat Darbų kokybės ar kitų bet kurių atskirų Darbų savybių, Darbų dalies lygių, pozicijų ir (arba) matmenų pakitimus;
		5. Darbų vykdymo grafiko terminų / Sutarties galiojimo terminų pakeitimą / pratęsimą.
	4. Rangovo pasiūlyme įvardintos Darbų sudėtinės dalys (resursai, techninės sąlygos ir pan.), kurios nedetalizuotos Techninėse sąlygose, gali būti keičiamos tik Užsakovo sutikimu ir tik tiek, kiek toks keitimas neprieštarauja Techninėms sąlygoms (Darbų apimčiai, Techninėms sąlygoms, brėžiniams). Tokie pakeitimai Sutarties keitimu nelaikomi.
	5. Sutarties sąlygų keitimą gali inicijuoti kiekviena Šalis, pateikdama kitai Šaliai atitinkamą prašymą bei jį pagrindžiančius dokumentus. Šalis, gavusi tokį prašymą, privalo jį išnagrinėti per 30 (trisdešimt) kalendorinių dienų ir kitai Šaliai pateikti motyvuotą raštišką atsakymą. Prašymo nagrinėjimo terminas kiekvieną kartą yra atnaujinamas, gavus papildomos informacijos dėl siekiamo atlikti Sutarties sąlygų keitimo. Šalių nesutarimo atveju sprendimo teisė priklauso Užsakovui.
12. **Sutarties pažeidimas ir jo pasekmės, sutarties nutraukimas**
	1. Jei Šalis nevykdo arba netinkamai vykdo savo įsipareigojimus pagal Sutartį, ji pažeidžia Sutartį. Vienai Šaliai pažeidus Sutartį, kita Šalis turi teisę naudotis bet kokiais teisėtais savo teisių gynimo būdais, įskaitant:
		1. Reikalauti kitos Šalies vykdyti sutartinius įsipareigojimus ir (arba);
		2. reikalauti atlyginti nuostolius ir (arba);
		3. pasinaudoti Sutarties įvykdymo užtikrinimu;
		4. reikalauti sumokėti Sutartyje nustatytus delspinigius ir (ar) baudas ir (ar) atlyginti nuostolius ir (arba);
		5. nutraukti Sutartį šios Sutarties 12.2 punkto nustatyta tvarka.
	2. Užsakovas turi teisę vienašališkai, nesikreipdamas į teismą, prieš 5 (penkias) kalendorines dienas raštu apie tai įspėjęs Rangovą, nutraukti Sutartį, jeigu Rangovas iš esmės pažeidė Sutartį. Rangovo padarytas Sutarties pažeidimas laikomas esminiu, jeigu:
		1. atlikti Darbai neatitinka Sutartyje numatytų reikalavimų ir Rangovas neištaiso Darbų atlikimo trūkumų per Sutartyje nustatytą terminą ir vėlavimas yra daugiau nei 30 (trisdešimt) kalendorinių dienų;
		2. Rangovas daugiau kaip 2 (du) kartus iš eilės praleido dalies Darbų atlikimo terminą, jei Darbai yra tęstinio pobūdžio;
		3. Rangovas nesilaiko Sutartyje numatyto Darbų atlikimo termino ir vėlavimas nuo numatyto etapo pabaigos termino yra daugiau nei 30 (trisdešimt) kalendorinių dienų;
		4. Rangovo kvalifikacija tapo nebeatitinkančia šios Sutarties reikalavimų ir šie neatitikimai nebuvo ištaisyti per 14 (keturiolika) kalendorinių dienų nuo kvalifikacijos tapimo neatitinkančia dienos;
		5. Rangovui yra iškeliama bankroto ar restruktūrizavimo byla, arba bankroto procesas vykdomas ne teismo tvarka, inicijuotos priverstinio likvidavimo ar susitarimo su kreditoriais procedūros arba jam vykdomos analogiškos procedūros pagal šalies, kurioje jis registruotas, įstatymus, Užsakovui tampa žinoma apie kitokį priverstinį Rangovo kreditorių teisių įgyvendinimą, galintį turėti esminės įtakos Rangovo galimybėms toliau vykdyti Sutartį ir (ar) dėl Rangovo yra priimamas ir įsiteisi apkaltinamasis teismo nuosprendis už 2004 m. kovo 31 d. Europos Parlamento ir Tarybos direktyvos 2004/18/EB dėl viešojo Darbų, prekių ir Darbų pirkimo sutarčių sudarymo tvarkos derinimo 45 straipsnio 1 dalyje išvardytuose Europos Sąjungos teisės aktuose apibrėžtus nusikaltimus;
		6. Rangovas pažeidžia šios Sutarties nuostatas, reglamentuojančias konkurenciją, intelektinės nuosavybės ar konfidencialios informacijos valdymą;
		7. Rangovas pažeidžia Sutarties 8 skyriaus nuostatas;
		8. yra kitos aplinkybės, numatytos Lietuvos Respublikos civilinio kodekso 6.217 straipsnyje ar PĮ 98 straipsnyje;
		9. jei Rangovas, Subrangovui išreiškus norą pasinaudoti tiesioginio atsiskaitymo galimybe, atsisako arba be pateisinamų priežasčių delsia sudaryti trišalę sutartį, kaip nustatyta Sutarties sąlygose;
		10. jei Rangovas dėl savo kaltės negali ir (arba) atsisako vykdyti Sutartyje numatytus įsipareigojimus ar bet kokią jų dalį, nepriklausomai nuo tokios dalies vertės.
	3. Užsakovui nutraukus Sutartį Sutarties 12.2 punkto nustatyta tvarka arba Rangovui, nepagrįstai nutraukus Sutartį, Užsakovas įgyja teisę pasinaudoti Sutarties įvykdymo užtikrinimu ir reikalauti Rangovo atlyginti tiesioginius nuostolius, susijusius su Sutarties nutraukimu. Užsakovui pareiškus reikalavimą atlyginti patirtus nuostolius, baudos suma įskaitoma į nuostolių atlyginimą.
	4. Šalys turi teisę nutraukti šią Sutartį vienašališkai nesikreipdamos į teismą, Sutartyje ir Lietuvos Respublikos teisės aktuose numatytais pagrindais ir tvarka.
	5. Užsakovas bet kuriuo metu turi teisę vienašališkai, nesant Rangovo kaltės, nesikreipdamas į teismą, nutraukti šią Sutartį prieš 20 (dvidešimt) kalendorinių dienų raštu pranešęs apie tai Rangovui. Tokiu atveju Rangovui yra sumokama tik už faktiškai iki Sutarties nutraukimo dienos atliktus Darbus. Rangovas, gavęs Užsakovo pranešimą apie šios Sutarties nutraukimą, privalo nutraukti visus Darbus, vykdomus pagal šią Sutartį, išskyrus tuos, kurie būtini užtikrinti saugų jau atliktų Darbų rezultato naudojimą.
	6. Sutartis gali būti nutraukiama Užsakovo ir Rangovo sutarimu. Viena Sutarties Šalis, atsižvelgdama į susidariusias aplinkybes, dėl kurių Sutarties neįmanoma įvykdyti, gali inicijuoti Sutarties nutraukimą, pateikdama kitai Sutarties šaliai Sutarties nutraukimo būtinybę pagrindžiantį raštą. Toks Šalių susitarimas turi būti įformintas papildomu susitarimu.
	7. Nutraukus šią Sutartį Užsakovo iniciatyva, Rangovas įsipareigoja:
		1. imtis visų priemonių, siekdamas sumažinti dėl Sutarties nutraukimo jo patiriamus nuostolius;
		2. per 10 (dešimt) darbo dienų nuo Užsakovo pranešimo gavimo pateikti visus dokumentus, būtinus galutiniam atsiskaitymui pagal šią Sutartį (atliktų Darbų aktus, sąskaitas ir pan.).
	8. Užsakovas gali sustabdyti Sutarties ar jos dalies vykdymą tokiam laikui ir tokiu būdu, kaip jis mano esant tai reikalinga. Apie Sutarties sustabdymą Rangovas yra informuojamas raštu. Jei sustabdymo laikotarpis trunka ilgiau kaip 30 (trisdešimt) kalendorinių dienų, Rangovas turi teisę reikalauti leidimo atnaujinti Sutarties vykdymą, o Užsakovui neišdavus leidimo per 10 (dešimt) kalendorinių dienų nuo atitinkamo Rangovo kreipimosi, nutraukti Sutartį, įspėjus apie tai prieš 10 (dešimt) kalendorinių dienų.
	9. Sutarties pasibaigimas ar nutraukimas neturi įtakos ginčų nagrinėjimo tvarką nustatančių ir kitų Sutarties sąlygų galiojimui, jeigu šios sąlygos pagal savo esmę išlieka galioti ir po Sutarties pasibaigimo, t. y. kokybės garantijos, atsakomybės ir pan. Taip pat išlieka galioti visi atsiradę ir tinkamai neįvykdyti Šalių tarpusavio įsipareigojimai, įskaitant, tačiau ne tik finansiniai įsipareigojimai.
13. **Sutarties įvykdymo užtikrinimas.**
	1. Šalys pareiškia, kad šioje Sutartyje nustatytos netesybos yra laikomos teisingomis bei nedidelėmis ir sutinka, kad jos nebūtų mažinamos, nepriklausomai nuo to, ar dalis prievolės yra įvykdyta. Šalys taip pat pripažįsta, kad minėtų netesybų dydis yra laikomas minimalia neginčijama nukentėjusiosios Šalies patirtų nuostolių suma, kurią kita Šalis turi kompensuoti nukentėjusiajai Šaliai dėl Sutarties pažeidimo (nesilaikymo), nereikalaujant nuostolių dydį patvirtinančių įrodymų.
	2. Sutarties pagrindu Šalies privalomos mokėti netesybos turi būti sumokėtos per 10 (dešimt) kalendorinių dienų nuo joms apmokėti išrašyto dokumento, kuriame pateikiamas reikalavimas sumokėti netesybas, gavimo dienos. Šios Sutarties pagrindu Šalies privalomi atlyginti nuostoliai turi būti apmokėti per 10 (dešimt) kalendorinių dienų nuo rašytinės pretenzijos gavimo dienos. Jei šiame punkte minimą dokumentą išrašo Rangovas, tai jis jį Užsakovui pateikia naudodamasis elektronine paslauga „E. sąskaita“. Ši nuostata netaikoma, jei Užsakovas įgyvendina savo teisę ir netesybomis sumažina mokėtiną Rangovui sumą (apie tai Rangovas yra informuojamas raštu).
	3. Nuostolių atlyginimas ir netesybų sumokėjimas neatleidžia Šalies nuo Sutarties nuostatų tinkamo vykdymo.
14. **Šalių atsakomybė**
	1. Už savo sutartinių įsipareigojimų nevykdymą ar netinkamą vykdymą Šalys atsako šioje Sutartyje ir teisės aktuose nustatyta tvarka.
	2. Šalis atleidžiama nuo civilinės atsakomybės, jei ji įrodo, kad Sutartis neįvykdyta dėl aplinkybių, kurių ji negalėjo kontroliuoti bei protingai numatyti Sutarties sudarymo metu, ir kad negalėjo užkirsti kelio šių aplinkybių ar jų pasekmių atsiradimui (nenugalimos jėgos aplinkybės). Šalys nenugalimos jėgos (force majeure) aplinkybes supranta taip, kaip jas reglamentuoja Lietuvos Respublikos civilinio kodekso 6.212 straipsnis ir Lietuvos Respublikos Vyriausybės 1996 m. liepos 15 d. nutarimu Nr. 840 patvirtintos „Atleidimo nuo atsakomybės, esant nenugalimos jėgos (force majeure) aplinkybėms, taisyklės” tiek, kiek jos neprieštarauja Lietuvos Respublikos civiliniam kodeksui. Apie šių aplinkybių atsiradimą Šalis kitą Šalį privalo informuoti per 3 (tris) darbo dienas nuo tokių aplinkybių atsiradimo ar nuo sužinojimo (arba turėjimo sužinoti) apie jų atsiradimą. Šalių įsipareigojimų vykdymas atidedamas nenugalimos jėgos aplinkybių egzistavimo laikotarpiui.
	3. Šalis, prašanti ją atleisti nuo atsakomybės, turi pateikti įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, taip pat pranešti galimą įsipareigojimų įvykdymo terminą. Pranešimo taip pat reikalaujama, kai išnyksta įsipareigojimų nevykdymo pagrindas.
	4. Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.
	5. Jei nenugalimos jėgos aplinkybės tęsiasi ilgiau kaip 2 (du) mėnesius, bet kuri iš Šalių turi teisę vienašališkai nutraukti šią Sutartį, apie tai įspėjusi kitą šalį prieš 15 (penkiolika) dienų. Tokiu atveju Užsakovas atlygina Rangovui už iki to laiko tinkamai atliktus Darbus.
15. **Konfidenciali informacija**
	1. Ši Sutartis, jos priedai ir atlikti Sutarčių pakeitimai, išskyrus informaciją, kuri pagal teisės aktus yra laikoma konfidencialia, nėra laikomi konfidencialiais ir bus viešinami Centrinėje viešųjų pirkimų informacinėje sistemoje.
	2. Šalys susitaria laikyti informaciją, kuri pagal teisės aktus yra laikoma konfidencialia, paslaptyje neterminuotai, neatsižvelgiant į tai, ar ta informacija pateikiama žodžiu ar raštu. Šalys susitaria neatskleisti konfidencialios informacijos, kuri pagal teisės aktus yra laikoma konfidencialia, jokiai trečiai šaliai be išankstinio raštiško ją pateikusios Šalies sutikimo, taip pat nenaudoti tokio pobūdžio konfidencialios informacijos asmeniniams ar trečiųjų asmenų poreikiams, išskyrus atvejus, kai tą daryti įpareigoja įstatymai ar, kai tokia informacija turi būti atskleista teisės, finansų ar kitos srities specialistui, ar patarėjui, ar paskolos davėjui.
	3. Visa Užsakovo Rangovui suteikta informacija yra laikoma konfidencialia, nebent Užsakovas raštu patvirtins, kad tam tikra pateikta informacija nėra konfidenciali.
	4. Konfidencialia informacija laikoma:
		1. Elektronine forma, raštu ar kitu būdu išreikšta informacija, gauta vykdant Sutartį;
		2. Duomenys, asmens duomenys, elektroniniai duomenys, archyvuota informacija ir kita informacija, paruošta Šalies darbuotojų.
	5. Asmuo, kuriam Šalis atskleidžia konfidencialią informaciją, turi prisiimti konfidencialumo įsipareigojimus pagal šio straipsnio nuostatą ir naudoti tokią informaciją tik tam tikslui, kuriam ji buvo suteikta. Šio straipsnio nuostatos netaikomos informacijai, kuri yra ar tampa prieinama viešai arba gauta atskleidus ar turi būti atskleista pagal teisės aktų reikalavimus. Kartu su Darbais patiekiamų prekių tiekimo ir naudojimo instrukcijos, kita panašaus pobūdžio informacija, taip pat nelaikoma konfidencialia informacija. Šalis, pažeidusi šioje Sutartyje numatytus įsipareigojimus – saugoti konfidencialią informaciją ir jos neatskleisti, privalo atlyginti kitai Šaliai šios Sutarties pažeidimu padarytus nuostolius bei imtis visų protingų veiksmų, kad per trumpiausią laikotarpį ištaisytų tokio atskleidimo pasekmes.
	6. Šalys žino, sutinka ir įsipareigoja neskleisti, negarsinti, neperduoti tretiesiems asmenims konfidencialios informacijos, šia informacija naudotis tik Sutarties įvykdymo tikslui, o pasibaigus Sutarties galiojimui ar Sutartį nutraukus – grąžinti konfidencialią informaciją kitai šaliai ar pateiktą informaciją sunaikinti.
	7. Šalis, pažeidusi Sutartyje numatytą konfidencialumo pareigą, įsipareigoja pagal pagrįstą kitos Šalies reikalavimą sumokėti 5 000 (penkių tūkstančių) eurų be PVM baudą ir atlyginti visus kitos Šalies patirtus tiesioginius ir netiesioginius nuostolius, kiek jų nepadengia numatyta bauda.
	8. Visą informaciją, gautą Sutarties vykdymo metu, Užsakovas gali naudoti savo vykdomos veiklos tikslais ir tai nebus laikoma pažeidimu.
16. **Baigiamosios nuostatos**
	1. Rangovas neįgyja teisės perduoti savo įsipareigojimų pagal šią Sutartį trečiajam asmeniui be raštiško Užsakovo sutikimo.
	2. Šalys sutinka, kad teisės aktų nustatyta tvarka reorganizavus Užsakovo įmonę ar pasikeitus Užsakovo teisiniam statusui, be raštiško Rangovo sutikimo Užsakovo teisių ir pareigų perėmėjas nuo teisių ir pareigų perėmimo momento tampa Sutarties Šalimi, perimančia visas šios Sutarties pagrindu Užsakovo prisiimtas teises ir pareigas. Šalys pareiškia ir patvirtina, kad toks Užsakovo teisių ir pareigų perėjimas nėra novacija pagal Lietuvos Respublikos civilinio kodekso VI knygos I dalies trečiojo skirsnio nuostatas ir pats savaime neturi įtakos Sutarties galiojimui. Šalys sutinka, kad apie šiame punkte nustatytą teisių ir pareigų perėmimą Užsakovas arba jo teisių ir pareigų perėmėjas Rangovą informuoja teisės aktų nustatyta tvarka ir Šalys atskiro Sutarties pakeitimo nesudaro.
	3. Šalis neįgyja teisės perduoti savo įsipareigojimų pagal šią Sutartį trečiajam asmeniui be raštiško kitos Šalies sutikimo. Šis įsipareigojimų perdavimo ribojimas netaikomas tais atvejais, kuomet dėl Užsakovo funkcijų ar jų dalies perdavimo šios Sutarties pagrindu Užsakovui kylantys įsipareigojimai perduodami kitai perkančiajai organizacijai / perkančiajam subjektui – Užsakovo asocijuotiems asmenims, atitinkantiems bent vieną iš Lietuvos Respublikos pelno mokesčio įstatymo 2 straipsnio 8 dalyje įtvirtintų kriterijų.
	4. Visi pranešimai ir kita informacija tarp Šalių pagal šią Sutartį atliekami raštu ir laikomi tinkamai pateiktais, jei įteikti asmeniškai, siunčiami per kurjerį, registruotu paštu ar kitomis priemonėmis, nurodytomis Sutartyje.
	5. Šalys bendravimui paskiria kontaktinius asmenis, kurių duomenys nurodomi Sutarties prieduose.
	6. Kiekviena Šalis privalo per 5 (penkias) darbo dienas pranešti kitai Šaliai apie Sutartyje nurodytų adreso, rekvizitų, kontaktinių asmenų pasikeitimą. Iki informavimo apie adreso pasikeitimą, visi šioje Sutartyje nurodytu adresu išsiųsti pranešimai ir kita korespondencija laikomi įteiktais tinkamai.
	7. Visus Šalių tarpusavio santykius, atsirandančius iš šios Sutarties ir neaptartus jos sąlygose, reglamentuoja Lietuvos Respublikos įstatymai ir kiti teisės aktai.
	8. Sutartis yra sudaryta, ji turi būti aiškinama ir taikoma pagal Lietuvos Respublikos teisę.
	9. Visus ginčus dėl šios Sutarties vykdymo Šalys įsipareigoja spręsti derybomis. Jeigu Šalys šių ginčų negali išspręsti derybomis, jie sprendžiami Lietuvos Respublikos teismuose teisės aktų nustatyta tvarka.
	10. Iki Sutarties sudarymo Šalys gali Sutartyje sutarti dėl kitų Sutarties nuostatų, nepaminėtų Sutarties projekte, kurios neprieštarauja Pirkimo sąlygoms ir PĮ nuostatoms (jei taikoma).
	11. Jeigu kuri nors šios Sutarties nuostata yra ar tampa iš dalies ar visiškai negaliojančia, ji nedaro negaliojančiomis likusių šios Sutarties nuostatų. Tokiu atveju Šalys susitaria dėti visas pastangas, kad negaliojanti nuostata būtų pakeista teisiškai veiksminga norma, kuri, kiek įmanoma, turėtų tą patį rezultatą kaip ir pakeistoji norma.
	12. Ši Sutartis sudaryta dviem vienodą teisinę galią turinčiais egzemplioriais, po vieną kiekvienai Šaliai.
	13. Sutarties priedai:
		1. 1 priedas „Techninės sąlygos;
		2. 2 priedas „Kontaktiniai adresai, atsakingi asmenys““;
		3. 3 priedas „Pirkimo objekto pavadinimas, kiekis, kaina, įkainiai“.
		4. 4 priedas „Kainos / Įkainių perskaičiavimas“
		5. 5 priedas „Ūkio subjektų, specialistų, Subteikėjų sąrašas bei perduodamų sutartinių įsipareigojimų dalis; (Sudarant sutartį išbraukiama jei nepasitelkiami Subrangovai ir/ar Ūkio subjektai);
		6. Priedas Nr. 6 „Trišalės sutarties dėl tiesioginio atsiskaitymo su subteikėju projektas; (Sudarant sutartį išbraukiama jei nepasitelkiami Subrangovai ir/ar Ūkio subjektai).

17. Šalių adresai ir parašai

Užsakovas: Rangovas

UAB „Alytaus šilumos tinklai“ UAB „Axioma servisas“

Juridinio asmens kodas 149947714 Juridinio asmens kodas 304602530

PVM mokėtojo kodas LT499477113 PVM mokėtojo kodas LT100011106311

Buveinės adresas Pramonės g. 9, LT-62175, Buveinės adresas Ozo g. 12A-1, LT-08200,

Alytus Vilnius

Tel. Nr. +370 700 04300 Tel. Nr. +370 5 239 49 49

El. paštas: info@alytausst.lt El. paštas service@axs.eu

A.S.: LT077290000011467819, AB „Citadele“ A.S. LT02 2140 0300 0401 2016 Luminor

Generalinis direktorius Generalinis direktorius

Mindaugas Nevardauskas Artūras Lopeta

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A.V. A.V.